Татарстанда татарлар беткәнме әллә?

	Мин Ижау шәһәренең 6нчы гимназиясендә татар теле укытучысы булып эшлим. Дәрес бирүдән тыш, Удмуртиядә генә түгел, ә Татарстанда узган төрле чараларда да катнашабыз. Аларның күп булуы сөендерә, чөнки Татарстан безне онытмый, һәрчак күз уңында тота. Гимназиядә татар телен өйрәнүче укучыларны үгетләп, ул чараларда катнашырга кыстыйбыз. 	 Әйе, һәр укучы безнең өчен балкып янар йолдыз сыман. Һәр елны уза торган республикакүләм конференциядә дә укучыларны бары тик татар телендә фәнни эш язып катнашуларына ирешергә тырышабыз. Бала татарча сөйләшсен, татар телендә аралашсын, дибез. 21 февраль - туган тел көнендә Татарстанның Яр Чаллы шәһәреннән фәнни-гамәли конференциягә катнашырга чакыру алгач, укучым белән бик шатландык. Дәрәҗәсе ни тора бит! Регионара конференция. Әле Татарстанда булачак! Шуңа күрә, уйлап та тормастан, чыгышны саф татар телендә әзерләдек. Ничек инде Татарстанга барып, русча сөйлисең ди?! 
	Рәсилә ГАБДРАХМАНОВА	
Яңарыш

	№   |  	


